SKRIFTLIG FORESPØRGSEL E-1900/00

af Antonios Trakatellis (PPE-DE), Ioannis Averoff (PPE-DE) og Ioannis Marínos (PPE-DE) til Kommissionen

(16. juni 2000)

Om: Forældede strukturer inden for det græske landbrug og konkurrenceforvridning: Grækenlands Landbrugsbank ATE's illegale praksis og organisationen AGNO's tilbagebetaling af støtte, som den ikke var berettiget til at modtage

En af de mest forældede strukturer inden for det græske landbrug er Grækenlands Landbrugsbank ATE (Agrotiki Trapeza tis Elladas), som ved at føre en interventionspolitik har skabt uhæderlig konkurrence, konkurrenceforvridning og ulovlig, monopolistisk praksis på dette område. På grundlag af Kommissionens nylige afgørelse (1. marts 2000), som indeholder krav om a) tilbagebetaling af 2,5 mia., som mejerisammenslutningen AGNO har fået udbetalt på illegal vis, b) oplysninger vedrørende ATE's overtagelse af AGNO, c) oplysninger vedrørende forholdet mellem den græske offentlige sektor og ATE og d) dokumentation vedrørende ATE's regler, hvad angår sammenslutninger,

bedes Kommissionen besvare følgende:

1. Hvordan vurderer Kommissionen strukturerne inden for det græske landbrug og statens politik på landbrugsområdet i lyset af Kommissionens afgørelser, hvad angår tildeling af illegal støtte?

2. Er der ifølge den undersøgelse, som Kommissionen foretog med henblik på at træffe ovennævnte afgørelse, tale om et misbrug fra ATE's side af en markedsdominerende stilling i den græske landbrugsøkonomi, og hvilke foranstaltninger bør der træffes, for at bestemmelserne vedrørende konkurrence og lige behandling overholdes over for landbrugerne og virksomhederne?

3. Hvordan bedømmer Kommissionen ATE's overtagelse af AGNO og forholdet mellem ATE og den græske offentlige sektor, og hvad bør ATE og den græske regering i fremtiden foretage sig for at overholde fællesskabsbestemmelserne om støtte og konkurrence?

4. Hvorfor er Kommissionens afgørelse faldet så sent, og hvorfor blev den ikke offentliggjort i marts, da den blev truffet?

5. Er der i afgørelsen af 1. marts 2000 taget hensyn til bæredygtigheden af AGNO, og hvis ja, hvilke foranstaltninger vil der blive truffet med henblik på dens overlevelse?

Svar afgivet på Kommissionens vegne af Franz Fischler

(14. juli 2000)

1. Kommissionen har ikke nogen generel opfattelse af den græske regerings politik i landbrugssektoren. I visse tilfælde har Kommissionen fundet, at afskrivningerne af lån til virksomheder, kooperativer og landbrugere udgjorde statsstøtte, der var uforenelig med reglerne i traktaten.

2. Kommissionens beslutning af 1. marts 2000 vedrører ikke misbrug fra den græske landbrugsbanks (ATE) side af en dominerende stilling i den græske landbrugsøkonomi i henhold til artikel 82 (tidligere artikel 86) i EF-traktaten. Kommissionen vil dog eventuelt indlede en undersøgelse af relationerne mellem den græske stat og ATE, som primært vedrører statsstøtte til landbrugsvirksomheder. Hvis det er relevant, kan Kommissionen også gribe ind over for ATE's eventuelle konkurrencebegrænsende metoder i landbrugssektoren.

3. Kommissionen har endnu ikke taget endelig stilling til, hvad ATE's overtagelse af AGNO indebærer i henseende til statsstøtte. Den har udbedt sig supplerende oplysninger fra de græske myndigheder som led i den ovennævnte beslutning.

4. Den tid, der er gået, fra proceduren i EF-traktatens artikel 88, stk. 2, blev indledt, indtil den endelige afgørelse forelå (2 år og to måneder), svarer til dossierets kompleksitet. Kommissionen giver normalt ikke forhåndsmeddelelse om vedtagelsen af beslutninger om statsstøtte.

5. I sin beslutning af 1. marts 2000 fandt Kommissionen, at den støtteordning, der blev indført ved artikel 5 i den græske lov nr. 2237/94 (og den individuelle støtte, der var ydet AGNO i henhold til denne ordning), var i modstrid med de relevante EF-retningslinjer for redning og omstrukturering af kriseramte virksomheder.